แนวโน้มของทองคำในเดือนหน้าสดใส
การลงทุนในทองคำในตลาดบ้านเรา ผมเองมองว่ามีความทันสมัยทัดเทียมกับระบบของตลาดโลกทีเดียว
20 ส.ค. 2555

โดย...นายแพทย์กฤชรัตน์  หิรัณยศิริ 
การลงทุนในทองคำในตลาดบ้านเรา ผมเองมองว่ามีความทันสมัยทัดเทียมกับระบบของตลาดโลกทีเดียว จากการที่เมื่อ 2 วันก่อนได้ไปฟังการบรรยายของ Joe Di Napoli ก็ถือว่าเป็นนักวิเคราะห์หรือนักลงทุนในเชิงกลยุทธ์ที่เรียกว่าเป็นอาจารย์ทางด้าน Fibonacci Tactics ก็ถือว่าเป็นการทบทวนความรู้เดิมที่น่าสนใจ โดยใช้ Leading Indicators ในการมองหรือวิเคราะห์ราคาที่ควรจะเป็นไปในอนาคต เรื่องดังกล่าวเหล่านี้ต้องบอกว่า MTS Gold เราได้พูดคุยและอธิบายอยู่เรื่อยๆ อยู่แล้วให้กับนักลงทุน ซึ่งก็เป็นเรื่องที่ดีที่จะมาช่วยกล่าวย้ำเพื่อให้นักลงทุนมองเห็นถึงความสำคัญในการลงทุนที่จะต้องมีแบบแผนและมีกลยุทธ์ จะได้ไม่ตกเป็นเหยื่อของการใช้อารมณ์ในการลงทุนและเกิดความผิดพลาดได้
เรามาดูหัวข้อของเราที่เขียนถึงแนวโน้มของทองในเดือนหน้าว่าสดใส ก็ด้วยเหตุผลนานัปการโดยการวิเคราะห์ผสมผสานกับรูปแบบของราคาทองคำที่มีการสะสมพลังมาเป็นเวลากว่า 4 เดือนแล้ว แล้ว MTS Gold ก็ได้เขียนวิเคราะห์ให้ฟังมาโดยตลอดกว่า 2 สัปดาห์แล้วว่า ทองคำกำลังจะเป็นขาขึ้น ผมเองยังยืนยันแนวความคิดเดิมอยู่ และก็ยังย้ำว่า ถ้าดูตามเหตุผลที่สนับสนุนในเชิงเศรษฐศาสตร์ของการเงิน ก็ดูจะมีความคาดหวังอย่างยิ่งว่า สหรัฐอเมริกาน่าจะต้องใช้มาตรการ QE 3 ซึ่งภาวะเศรษฐกิจหรือตัวเลขเศรษฐกิจต่างๆ ของสหรัฐอเมริกาในช่วงที่ผ่านมาก็ไม่ค่อยจะเจริญเติบโตเท่าไรนัก โดยเฉพาะอย่างยิ่งคนยังว่างงานอยู่ในอัตราเท่าเดิม คือ 8.3% ภาวะเงินเฟ้อในสหรัฐอเมริกาก็ถือว่าต่ำมาก ภาคการผลิตก็ยังดูไม่ฟื้นตัว รวมทั้งการอุตสาหกรรม Real Estate ก็ยังไม่ฟื้นตัว ภาพรวมจึงบอกว่า ถ้าสหรัฐอเมริกาต้องการแก้ปัญหาเศรษฐกิจในระยะยาวก็จำเป็นที่จะต้องมีการใช้มาตรการ QE 3 อีกครั้งหนึ่ง มาดูฝั่งยุโรปซึ่งปัญหาน่าจะค่อนข้างเรื้อรัง เรียกว่าแก้ปัญหากันเป็นรายเดือนหรือรายไตรมาสก็ว่าได้ ทุกฝ่ายต่างก็รู้ดีว่ากรีซไม่น่าจะรอด ในขณะที่ผู้นำต่างๆ ของยุโรปเองก็ไม่อยากให้เกิดการแตกแยกออกไปจากยูโรโซน ก็จะเห็นการแก้ปัญหาในลักษณะไม่เบ็ดเสร็จเด็ดขาด ไม่เหมือนกับประเทศไทยในปี 2540 ที่เกิดภาวะฟองสบู่แตกแล้ว ไอเอ็มเอฟมาบังคับให้เราทำแฮร์คัตแรงๆ MTS Gold ก็ยังคาดหวังในการที่จะต้องอัดฉีดเม็ดเงินเข้ามาช่วยกลุ่มประเทศ PIIGS อย่างต่อเนื่อง จึงสรุปได้ว่าภาวะการเงินของโลกก็ต้องมีการอัดฉีดเม็ดเงินในที่สุด ในขณะที่สภาพตลาดทองคำดูจะเหมือนจะเริ่มทรงตัวได้ และก็ไม่ทำจุดต่ำสุดอีกเลย บริเวณ 1,580 เหรียญสหรัฐ ดูจะเป็นจุดแนวรับที่น่าจะแข็งแรง และน่าจะเอาอยู่จนถึงสิ้นปีนี้ได้ โอกาสที่ราคาจะร่วงลึกๆ แรงๆ ดูแล้วไม่ค่อยจะมีเหตุผลใดๆ มาสนับสนุนได้เลย อันจะเห็นได้ว่า เมื่อวันที่ 31 ก.ค.ที่ผ่านมา ที่ไม่มีการประกาศใช้มาตรการ QE 3 ราคาทองคำก็ร่วงลงมาไม่ลึกนัก และก็สามารถดีดกลับไปที่เก่าได้ โดยเฉพาะมี Demand ซื้อได้ค่อนข้างหนาแน่น จึงวิเคราะห์ได้ว่า ภาพรวมของราคาทองคำทั้งในเชิงปัจจัยพื้นฐานและในเชิงของปัจจัยทางเทคนิคที่มีกราฟแพตเทิร์นดังจะได้วิเคราะห์ต่อไปดูจะสดใสไปในทิศทางขาขึ้น
วิเคราะห์ราคาทองคำทางเทคนิค
ราคาทองคำฟอร์มตัวเป็นแพตเทิร์นของ Ascending Triangle อย่างชัดเจนมากขึ้น และเป็นการยืนยันอีกครั้งหนึ่งว่า จุดต่ำสุดของราคาด้านล่างเริ่มยกสูงขึ้นอยู่เช่นเดิม จากระดับ 1,590 เหรียญสหรัฐ มาอยู่ที่บริเวณ 1,600 เหรียญสหรัฐ ในขณะที่แนวต้านด้านบนยังอยู่ที่ระดับ 1,625 เหรียญสหรัฐ และ 1,635 เหรียญสหรัฐ ตามลำดับ MTS Gold วิเคราะห์ว่า ราคาน่าจะเริ่มบีบตัวแคบเข้าและทดสอบแนวต้านด้านบนที่ระดับ 1,625 เหรียญสหรัฐ เป็นแนวแรกก่อนได้ในสัปดาห์หน้า มีโอกาสที่จะขึ้นไปทดสอบจุดสูงสุดในรอบหนึ่งเดือนก่อนที่ 1,640 เหรียญสหรัฐได้ อย่างไรก็ดี บริเวณ 1,640 เหรียญสหรัฐ ดูจะเป็นแนวต้านที่แข็งแรงมาก จำเป็นที่จะต้องมี Demand ซื้ออย่างหนาแน่นเท่านั้น หรือจำเป็นที่จะต้องมีข่าวที่ดีเข้ามาเสริมแรงๆ เช่น QE 3 ก็จะฝ่าไปได้ และถ้าใช้เหตุผลทางด้านเทคนิค หรือ Leading Indicators ดังกล่าวก็บอกได้ว่า ถ้าทะลุระดับ 1,640 เหรียญสหรัฐ โอกาสที่ราคาจะขึ้นอย่างรุนแรงไม่น้อยกว่า 80 เหรียญสหรัฐขึ้นไปมีสูงมาก ไม่ว่าจะมีข่าว QE 3 หรือไม่ก็ตาม
MTS Gold จึงวิเคราะห์ว่า นักลงทุนในทองคำควรจะเริ่มกลับตัวกลับใจมาให้ความสนใจในตลาดทองคำมากขึ้นได้แล้ว เพราะตลาดกำลังอยู่ในระหว่างฟักไข่หรือตั้งไข่ที่จะขึ้นขนานใหญ่ได้ในช่วงปลายปีตามการวิเคราะห์ข้างต้น อย่างไรก็ดี การลงทุนก็น่าจะเป็นลักษณะค่อยเป็นค่อยไป และบริหารเงินลงทุนให้เหมาะสมกับสภาพความเสี่ยงที่นักลงทุนแต่ละคนจะรับได้ ราคายังอาจจะมีการแกว่งตัวได้บ้างตามเนื้อข่าวทางเศรษฐกิจที่ออกมาในแต่ละสัปดาห์ของสหรัฐอเมริกา แต่ถึงอย่างไรก็ดี MTS Gold ก็ยังวิเคราะห์ว่า ราคาน่าจะสามารถฝ่าแนวต้านสำคัญขึ้นไปได้ จึงแนะนำให้นักลงทุนจับตาให้ดีสำหรับราคาทองคำในช่วงนี้ อาจจะดูเหมือนซบเซา น่าเบื่อ เคลื่อนไหวน้อย แต่ขอบอกว่าเป็นช่วงการสะสมพลังที่ค่อยๆ มีมือใหญ่มาแอบเก็บเข้าอยู่ตลอดเวลาต่างหาก
MTS Gold เปิดบริการเต็มรูปแบบแล้วสำหรับสาขาเซ็นทรัล ลาดพร้าว หมายเลขโทรศัพท์ 02-937-2112 ร้านค้าทองหรือท่านนักลงทุนที่อยู่ฝั่งลาดพร้าวก็สะดวกสบายที่จะสามารถติดต่อได้โดยไม่ต้องเข้ามาในย่านเยาวราชอีกต่อไป เราเปิดบริการเต็มรูปแบบ ทั้งการรับและจ่ายทองคำด้วย เพียงแต่ต้องนัดล่วงหน้าเท่านั้น แล้วพบกันในการสัมมนาที่เซ็นทรัล ลาดพร้าว เร็วๆ นี้ สวัสดีครับ